 Na RICHARD MUNGUTI WASAFISHAJI wawili walioiba Televisheni kutoka mahakama ya Milimani na kuisafirisha wakitumia gari la Jaji wametozwa faini ya Sh60,000 ama watumikie kifungo cha mwaka mmoja sita kila mmoja. Andrew Onsando Orina na David Elikana Nyabuto waliokuwa wameajiriwa na kampuni ya Jepco Cleaners Limited walifungwa na hakimu mkuu mahakama ya Citi Bi Roseline Oganyo. Mahakama ilifahamishwa na kiongozi wa mashtaka Njeri Gichuhi kwamba Orina na Nyabuto walinaswa na Kamera za CCTV waking’oa televisheni hiyo kutoka orofa ya tatu katika jengo la Milimani. “Orina aling’oa televisheni hiyo huku Nyabuto akichunga watu wasiwapate wakiiba,” Bi Gichuhi alimweleza hakimu. Baada ya kuing’oa mahala ilipokuwa imewekwa washtakiwa hao walifululiza moja kwa moja hadi egesho la mahakama ambapo waliiweka ndani ya gari muundo wa Mercedez inayombeba Jaji wa Mahakama kuu. Gari hilo la serikali (GK) lilifululizwa hadi mtaa wa mabanda wa Mukuru kwa Njenga. “Polisi waliipata TV hiyo katika eneo inayojulikana Moto Moto, kijiji cha Mukuru kwa Njenga,” Bi Gichuhi alieleza mahakama. Pia aliwasilisha mahakamani gari la Serikali iliyotumika kusafirisha gari hilo. Bi Oganyo alielezwa dereva wa gari hilo la Serikali Eric Manyange Ondieki alilipwa Sh2,500 kusafirisha televisheni hiyo. Ondieki aliyeshtakiwa pamoja na Orina na Nyabuto alikanusha shtaka la na kuachiliwa kwa dhamana ya Sh50,000 pesa tasilimu. Bi Oganyo aliorodhesha kesi dhidi ya Ondieki kusikizwa mnamo Machi 2,2022. Hakimu aliwapata na hatia wawili hao ya kula njama za kuiba na wizi wa televisheni hiyo ya mahakama iliyo na thamani ya Sh50,000. Aliwatoza faini akisema sheria inamruhusu kuamua ikiwa atawatoza faini na wakishindwa kuilipa kila mmoja atumikie kifungo cha gerezani. Bi Oganyo aliamuru kila mmoja alipe faini ya Sh60,000 ama watumikie kifungo cha mwaka mmoja. Mahakama iliwapa siku 14 za kukata rufaa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  